LV Eiropas Savienības Oficiālais Vēstnesis C 406/2

Eiropas Savienības Tiesas Lēmums

(2014. gada 10. jūnijs)

par Eiropas Savienības Tiesas vēsturisko arhīvu glabāšanu Eiropas Savienības Vēsturiskajā arhīvā (Eiropas Universitātes institūtā)

(2015/C 406/02)

EIROPAS SAVIENĪBAS TIESA,

ņemot vērā Eiropas Savienības Tiesas statūtu protokolu (turpmāk tekstā – “Protokols”) un jo īpaši tā 35. un 53. pantu, kā arī tā I pielikuma 7. panta 1. punktu;

ņemot vērā Tiesas Reglamenta 20. panta 3. punktu, Vispārējās tiesas Reglamenta 26. pantu un Civildienesta tiesas 19. panta 2. punktu;

ņemot vērā Padomes 1983. gada 1. februāra Regulu (EEK, Euratom) Nr. 354/83 par Eiropas Ekonomikas kopienas un Eiropas Atomenerģijas kopienas vēsturisko arhīva materiālu nodošanu atklātībai (1), ko groza ar Padomes 2003. gada 22. septembra Regulu (EK, Euratom) Nr. 1700/2003 (2);

ņemot vērā nolīgumu, kas 1984. gada 17. decembrī noslēgts starp Eiropas Kopienu un Eiropas Universitātes institūtu (IUE), par līgumu saistībā ar Kopienu vēsturisko arhīvu glabāšanu IUE un IUE veikto to nodošanu atklātībai sabiedrībai, un it īpaši tā 3. pantu;

ņemot vērā Eiropas Parlamenta un Padomes 2000. gada 18. decembra Regulu (EK) Nr. 45/2001 par fizisku personu aizsardzību attiecībā uz personas datu apstrādi Kopienas iestādēs un struktūrās un par šādu datu brīvu apriti (3);

ņemot vērā Administratīvās komitejas 2013. gada 29. aprīļa lēmumu par katalogu un vēsturisko arhīvu sastādīšanu;

IR PIEŅĒMUSI ŠO LĒMUMU.

1. pants

Mērķis

1. Ar šo lēmumu tiek noteiktas iekšējās normas attiecībā uz Eiropas Savienības Tiesas vēsturisko arhīvu glabāšanu Eiropas Savienības Vēsturiskajā arhīvā (Eiropas Universitātes institūtā).

2. Šo lēmumu papildina Tiesas, Vispārējās tiesas un Civildienesta tiesas tiesiskais regulējums par tādu dokumentu saglabāšanas un nodošanas atklātībai kārtību, kas nonākuši šo tiesu rīcībā, pildot tiesas spriešanas funkcijas, un Eiropas Savienības Tiesas Sekretāra lēmums par Eiropas Savienības Tiesas dokumentu, kas tās rīcībā ir administratīvu funkciju izpildes rezultātā, saglabāšanas un nodošanas atklātībai kārtību.

2. pants

Piemērošanas joma

1. Šis lēmums ir piemērojams Eiropas Savienības Tiesas vēsturiskajiem arhīviem, kas radušies tiesas spriešanas darbības rezultātā, un no iestādi veidojošo dienestu arhīviem.

2. Eiropas Savienības Tiesas vēsturiskie arhīvi tiek definēti kā visi oriģinālie dokumenti, vai par tādiem atzītie, kas vairāk nekā 30 gadus ir ierakstīti katalogā atbilstoši Administratīvās komitejas pieņemtajam klasifikācijas plānam. Attiecībā uz dokumentiem saistībā ar tiesvedību, 30 gadu laikposms tiek aprēķināts no attiecīgās tiesvedības pabeigšanas dienas.

3. Eiropas Savienības Tiesas vēsturisko arhīvu klasifikācijas plāns tiek grozīts, atkarībā no Administratīvās komitejas pieņemtajiem lēmumiem.

3. pants

Vēsturisko arhīvu glabāšana

1. Eiropas Savienības Tiesa nodod glabāšanā savus vēsturiskos arhīvus IUE saskaņā ar šajā lēmumā, kā arī nolīgumā, kas noslēgts ar IUE, noteiktajiem nosacījumiem.

2. Atbildība par šo glabāšanu un ar to saistītie finanšu nosacījumi, digitalizācija, transporta izmaksas un izmaksas saistībā ar Eiropas Savienības Tiesas vēsturisko arhīvu pārcelšanu uz IUE ir definēti noslēgtajā nolīgumā starp Eiropas Savienības Tiesu un IUE.

3. 1. punkts neliedz Eiropas Savienības Tiesai juridisku iemeslu dēļ vai labas pārvaldības vajadzībām no šīs glabāšanas izslēgt konkrētus oriģinālus vai dokumentus, kas tos aizvieto.

4. pants

Vēsturisko arhīvu nodošanas atklātībai kārtība

1. Pirms sniegt piekļuvi glabātajam dokumentam, IUE lūdz atļauju Eiropas Savienības Tiesai. Šo lūgumu Eiropas Savienības Tiesa izskata, tostarp atbilstoši izņēmumiem, kas izriet no Eiropas Savienības Tiesas statūtu 35. un 53. panta, kā arī no to I pielikuma 7. panta 1. punkta, un Regulas (EEK, Euratom) Nr. 354/83, ar grozījumiem, 2. panta. Dokumentus var nodot atklātībai pēc to kategorijas, ja Eiropas Savienības Tiesa ir konstatējusi, ka neviens no šiem izņēmumiem nav piemērojams.

2. Lūgumi attiecībā uz dokumentiem par tiesvedību tiek izskatīti attiecīgajā tiesā, kura pārbauda atbilstoši šīs tiesas noteiktajai kārtībai, ka neviens no izņēmumiem, kuri izriet no Regulas (EEK, Euratom) Nr. 354/83 2. panta, neliedz sniegt piekļuvi. Jebkurā gadījumā dokumenti, uz kuriem attiecas tiesas sēžu slēgtums, netiek nodoti atklātībai.

3. IUE Eiropas Savienības Tiesas vēsturiskos arhīvus, kas nodoti tās glabāšanā, nodod atklātībai to kopiju formātā, ja vien izmantotājs nenorāda īpašu un pienācīgi pamatotu interesi piekļūt oriģinālam saskaņā ar Regulas (EEK, Euratom) Nr. 354/83 1. panta 5. punktam, izņemot šī panta 1. un 2. punkta piemērošanu.

4. Eiropas Savienības Tiesas IUE nodoto vēsturisko arhīvu nodošanas atklātībai kārtība ir norādīta abu šo iestāžu Interneta vietnēs, prezentējot katalogu un piekļuves nosacījumus.

Luksemburgā, 2014. gada 10. jūnijā Sekretārs A. CALOT ESCOBAR Priekšsēdētājs V. SKOURIS

(1) OV L 43, 15.2.1983., 1. lpp.

(2) OV L 243, 27.9.2003., 1. lpp.

(3) OV L 8, 12.1.2001., 1. lpp.